 Markii ay soo baxday saxansaxadii gobonnimada iyo madaxbannaanida dadyawgii Soomaalida ee Dawladda Ingiriis inta badan gacanta ku haysay, shacabweynihii Soomaaliyeed waxay goor subaxnimo ah ku tooseen war aad u dhiillo badan, kaas oo ah 28-kii February 1954-kii in uu heshiis dhex maray Xukuumadihii Ingiriiska iyo Boqortooyadii Itoobiya Anglo-Ethiopian Agreement kaas oo nuxurkiisu ahaa in dhulkii Hawd and Reserve Area la raaciyo Itoobiya. 